**ВИКИ ЛАЈВ 2016 – КОНФЕРЕНЦИЈА УРЕДНИКА ВИКИПЕДИЈЕ**

*Београд, 13. мај 2016* - **Викимедија Србије организује другу по реду локалну конференцију уредника Википедије - Вики Лајв, 14. и 15. маја у Стартит центру. Циљ конференције је окупљање и упознавање уредника Википедије на српском језику, као и свих оних који желе да подрже идеју о једнаком приступу знању и образовању.**

Учесници конференције имаће прилику да кроз дводневни програм дискутују о трендовима на Википедији, слободним лиценцама, подацима који се користе за умрежавање Вики пројеката, али и о укључивању жена у уређивање Википедије. Своја искуства ће поделити Вики-амбасадори који шире идеје о слободном знању на факултетима у Београду, Крагујевцу и Врању, као и гости из Бугарске, који ће говорити о изазову писања 100 чланака у 100 дана, док ће колеге из Македоније представити сарадњу Википедије на македонском језику са позориштима из ове земље. Википедијанци из Републике Српске представиће како функционише Вики заједница у овом делу региона.

Говориће се и о другим пројектима као што су Викиречник, Викиврсте, Викикњиге, Викицитати, Викивести, Викиверзитет, али и о успешној сарадњи Викимедије Србије са институцијама културе попут Историјског архива Београда, Универзитетске библиотеке „Светозар Марковић”, Позоришта на Теразијама, Позоришта Бошко Буха, Светске организације пантомимичара... Представници ових организација изнеће своја искуства у сарадњи са Викимедијом Србије.

На ВикиЛајв-у моћи ће да се чује и како од Википедије може настати књига са питањима за квизове, на који начин библиотекари Србије учествују у креирању ове онлајн енциклопедије, али и како су млади из Јабланичког округа решили да своје слободно време посвете Википедији.

Паралелно са овим сесијама, биће одржана и два уређивачка маратона. На Википедији на српском језику писаће се чланци о заштићеним природним добрима, као подршка актуелном фото-конкурсу „Вики воли Земљу”, док је други маратон резервисан за чланке о најигранијим представама Позоришта на Теразијама.

Конференција оба дана почиње у 10 сати и траје до 17 сати.
Програм можете погледати [овде](https://rs.wikimedia.org/wiki/%D0%9F%D1%80%D0%BE%D1%98%D0%B5%D0%BA%D0%B0%D1%82%3AWikiLive_2016).

Улаз је слободан.

*Викимедија Србије је невладино, нестраначко и непрофитно удружење, чији су циљеви промоција и подржавање стварања, сакупљања и умножавања слободног садржаја на српском језику искључиво на непрофитан начин, као и идеје да сви људи имају једнак приступ знању и образовању.*